Νεοπεντελικός Αθλητικός Όμιλος

Ο Νεοπεντελικός Αθλητικός Όμιλος είναι ελληνικό ποδοσφαιρικό σωματείο που ιδρύθηκε το 1963 στην Πεντέλη Αττικής. Έχει χρώματα το μπλε και το άσπρο και έδρα το Δημοτικό Γήπεδο Μελισσίων του Δήμου Πεντέλης. Είναι μέλος της Ελληνικής Ποδοσφαιρικής Ομοσπονδίας και της Ε.Π.Σ. Αθηνών και τα τελευταία χρόνια αγωνίζεται στη Β' κατηγορία της ένωσης. 

Στις αρχές της δεκαετίας του ’60, όταν στη Νέα Πεντέλη, ένα χωριό (τότε) προσφύγων από τη Μικρά Ασία και τον Πόντο, αλλά και μαρμαράδων και λατόμων από τα Κυκλαδονήσια, υπήρξε η ιδέα για τη δημιουργία ενός αθλητικού σωματείου. Πρωτομάστορες της προσπάθειας ήταν τέσσερις παλιοί αθλητές: ο Τάσος Ζαφειρόπουλος, ο Βασίλης Φραντζόγλου, ο Παύλος Παντελίδης και ο Μπάμπης Μαυρομμάτης, πρώην διεθνής ποδοσφαιριστής του Απόλλωνα Αθηνών. Οι συζητήσεις μεταξύ των τεσσάρων και των άλλων νέων της περιοχής απέδωσαν καρπούς και το 1963 ιδρύθηκε και επίσημα ο Νεοπεντελικός Αθλητικός Όμιλος, με μοναδικό τότε άθλημα το ποδόσφαιρο. Ως πρώτο σήμα του είχε τον δαφνοστεφανωμένο έφηβο, όπως μαρτυρά η παλιά σημαία του συλλόγου που χάρη στον Σταύρο Παπαζαρκάδα βρέθηκε μέχρι και στις εξέδρες των γηπέδων της Αμερικής για το Μουντιάλ του 1994…

Ιδρυτικά μέλη του Νεοπεντελικού ήταν ο πρώτος πρόεδρος του συλλόγου Νίκος Σκανδάλης και οι Χρυσόστομος Αθανασιάδης, Γιάννης Βασιλειάδης, Δημήτρης, Μιχάλης και Σπύρος Γεωργιάδης, Νίκος Γρηγοριάδης, Δημήτρης Διαμαντούλης, Στράτος Εσκιτζής, Τάσος και Θανάσης Ζαφειρόπουλος, Άκης και Χρήστος Μαυρομμάτης, Γιώργος Μελισσαρίδης, Νίκος Μπετίνης, Τάκης Νούσης, Αλέκος Περγάλης, Σωτήρης Πρόκας, Γιάννης Σάμιος, Γιώργος Σκανδάλης, Βασίλης και Γιάννης Τζεβελέκας, Γιώργος και Νίκος Φέξης, Βασίλης Φραντζόγλου και Δημήτρης Χρονόπουλος.

Ο σύλλογος αγωνίσθηκε ως ανεξάρτητο σωματείο στα πέντε πρώτα χρόνια της «ζωής» του, επανδρωμένος αποκλειστικά από Πεντελιώτες ποδοσφαιριστές. Το 1968 έγινε μέλος της Ένωσης Ποδοσφαιρικών Σωματείων Αθηνών (με αριθμό 1269) και φυσικά της Ελληνικής Ποδοσφαιρικής Ομοσπονδίας και άρχισε να αγωνίζεται στα αθηναϊκά πρωταθλήματα.

Το 1981 ήταν μια χρονιά-σταθμός στην ιστορία του Νεοπεντελικού, που όχι μόνο «ξεκόλλησε» από την Γ’ Κατηγορία της ΕΠΣΑ (αξέχαστα τα μπαράζ της ανόδου απέναντι σε Θύελλα Ραφήνας και Τριφυλλιακό), αλλά και αναδείχθηκε υπερπρωταθλητής της συγκεκριμένης κατηγορίας. Προπονητής της ομάδας τότε ήταν ο Σταύρος Κωνσταντινίδης και «αστέρια» ο Νίκος Γιωτόπουλος, οι αδελφοί Χαλκιά, ο Γιάννης Δέρβος, ο Γιώργος Περγάλης, ο Κώστας Βουσβούνης κ.α. Με τις εμφανίσεις του ο Νεοπεντελικός «υποχρεώνει» το μεγαλύτερο τότε αθλητικό περιοδικό, την «Ομάδα», να του αφιερώσει ολοσέλιδη παρουσίαση.

Μετά το 1981 υπήρξαν αρκετά «σκαμπανεβάσματα» ανάμεσα στη Γ’ και τη Β’ κατηγορία, όμως από το 1997 η ομάδα παραμένει σταθερά στις τάξεις τής Β’, ευελπιστώντας να βάλει τις βάσεις για ακόμα ψηλότερα.

Το 2014 ο σύλλογος άλλαξε σελίδα, με την ανάληψη της ηγεσίας από μία ομάδα νέων ατόμων, πρώην ποδοσφαιριστών του Νεοπεντελικού, με μεγάλα όνειρα και φιλοδοξίες για την αγαπημένη τους ομάδα. Υπό την ηγεσία του προέδρου Γιώργου Τσεβά και με την αρωγή του Γιώργου Τζεβελέκα (επί πενήντα έτη μέλος του σωματείου) η ομάδα κέρδισε το 2018 τον προβιβασμό της στη Β' κατηγορία της Ε.Π.Σ. Αθηνών ως πρωταθλήτρια, έχοντας την καλύτερη επίθεση όλων των κατηγοριών της ένωσης, ενώ παράλληλα κέρδισε και το Κύπελλο Ήθους, καθώς δεν δέχθηκε καμία κόκκινη κάρτα σε όλη τη διάρκεια της σεζόν.

Δυστυχώς το γήπεδο της Νέας Πεντέλης είναι ακόμα χωμάτινο και γίνονται προσπάθειες, επί προεδρίας του Γεωργίου Τσεβά, να λυθεί αυτό το ζήτημα και να επαναλειτουργήσει το γήπεδο της Νέας Πεντέλης, με την επίστρωση συνθετκού χλοοτάπητα. Από το Σεπτέμβριο του 2019 επαναλειτούργησε και η ακαδημία της ομάδας, με τμήματα όλων των ηλικιών. Ο Νεοπεντελικός αποτελεί ίσως την μοναδική ομάδα της Ελλάδας, που ενώ έχει δικό της γήπεδο, δεν μπορεί να το χρησιμοποιήσει, επειδή δεν διαθέτει χλοοτάπητα. Σκοπός και κύριο μέλημα των διοικούντων το σύλλογο είναι η δημιουργία μιας ανταγωνιστικής ομάδας και μίας πολυπαραγωγικής ακαδημίας, που θα αποτελούν πρότυπο για το αθηναϊκό ποδόσφαιρο. Όλα αυτά με την απαραίτητη προϋπόθεση της ανακατασκευής της έδρας του συλλόγου, που αποτελεί και το μεγάλο όνειρο του Δ.Σ. αλλά και όλων των Πεντελιωτών.

Παραπομπές 

Αθλητικοί σύλλογοι Αθήνας